Михаил Лъкатник
Защо

chitanka.info

Растеше тъничко дръвче

пред нашата врата.

Стоеше на едно краче

с коронка от листа.

Поливах си го всеки ден

да цъфне с весел цвят.

То бе най-милото за мен

дръвче на тоя свят.

Напролет пъстра птичка сви

във клоните гнездце

и весело гласче изви —

запя ми от сърце.

А аз я гледах във захлас,

че тя от радост грей.

Дръвчето шепнеше тогаз:

— Пей, мила птичко, пей!

Но ти прекрасното дръвце

прекърши днес в зори.

Защо тъй лошите ръце

не трепнаха дори?

Без дом е птичката сега.

Листо подир листо

дръвчето рони и с тъга

те пита то:

— Защо?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.